
Τα Συμπεράσματα του 1ου Συνεδρίου 

ΣΥΜΠΕΡΑΣΜΑΤΑ 1ου ΠΑΝΕΛΛΗΝΙΟΥ ΣΥΝΕΔΡΙΟΥ ΑΣΘΕΝΩΝ 2012

2012: Το 1ο Πανελλήνιο Συνέδριο Ασθενών

Τον Νοέμβριο του 2012 πραγματοποιήθηκε το 1ο Πανελλήνιο Συνέδριο Ασθενών και για πρώτη φορά ένα μεγάλο φάσμα κατηγοριών παθήσεων συναντήθηκε και εκπροσωπήθηκε από Συλλόγους, Ενώσεις και Ομοσπονδίες από όλη την Ελλάδα.  Μέσα από το Συνέδριο εκφράστηκε η πρώτη προσπάθεια οργάνωσης των πασχόντων από χρόνιες παθήσεις και η δυναμική αυτής της συμμετοχής βρήκε γόνιμο έδαφος για την καταγραφή των προβλημάτων του Εθνικού Συστήματος Υγείας της χώρας μας, αλλά και της καταγραφής των διεκδικήσεων των ασθενών με στόχο τις άριστες παροχές υγείας προς όλους τους πολίτες και ειδικότερα τους πάσχοντες από χρόνιες παθήσεις. Η καινοτομία σ αυτό το Συνέδριο ήταν ότι είναι το πρώτο Συνέδριο όπου οι ασθενείς ήταν στην οργάνωση στο βήμα και στο ακροατήριο. Υπήρχε ζωντανή αναμετάδοση (live streaming) και έγινε χρήση των μέσων κοινωνικής δικτύωσης.

Η συμμετοχή στα κοινά

Ένα πρώτο συμπέρασμα του Συνεδρίου, είναι το γεγονός ότι η συμμετοχή των πασχόντων στους Συλλόγους τους και η αντίστοιχη ενδυνάμωση των Συλλόγων απ' αυτή την συμμετοχή, προσφέρει στα δύο μέρη μια αμφίδρομη ενημέρωση. 

Κοινή διαπίστωση η έλλειψη ενημέρωσης και πληροφόρησης των ασθενών για τα δικαιώματα τους με βάση την νομοθεσία και τις διεθνείς διατάξεις.

Η συμμετοχή των πασχόντων στα κέντρα λήψης αποφάσεων

Διάχυτη ήταν η επιθυμία όλων των συνέδρων να θεσμοθετηθεί η συμμετοχή εκπροσώπων όλων των παθήσεων στα κέντρα λήψης αποφάσεων για τον σχεδιασμό την εφαρμογή και την αξιολόγηση των πολιτικών της υγείας,  ώστε να διασφαλίζεται η βεβαιότητα σε όλους ότι η υγεία είναι το δημόσιο αγαθό που πρέπει να παρέχεται σε όλους ισότιμα και ανάλογα με τις ανάγκες του καθενός.

Ομόφωνα όλοι οι σύνεδροι ζήτησαν 

α) Να καθιερωθεί η δωρεάν χορήγηση όλων των φαρμάκων και υλικών από τα Φαρμακεία των νοσοκομείων για όλους τους πάσχοντες από χρόνιες παθήσεις με το κόστος να καλύπτεται από τον προϋπολογισμό του ΕΟΠΥΥ και όχι των νοσοκομείων.

β) Να προβλέπεται από την πολιτεία απόθεμα φαρμάκων και υλικών για τις περιπτώσεις έλλειψης που οφείλονται σε γενικότερες μειώσεις παραγωγής και διάθεσης φαρμάκων.

γ) Να προβλέπεται η παραγωγή από τις ελληνικές φαρμακοβιομηχανίες γενόσημων φαρμάκων που θα αντικαταστήσουν τα ακριβά φάρμακα διαφόρων παθήσεων, μετά από καθορισμένες διαδικασίες ελέγχου της ποιότητας και αποτελεσματικότητας τους από τις αρμόδιες αρχές.

β) Να δημιουργηθούν  σύγχρονες Μονάδες παρακολούθησης και θεραπείας για όλες τις χρόνιες παθήσεις, και τουλάχιστον από μια Μονάδα σε κάθε Υγειονομική Περιφέρεια για τις σπανιότερες παθήσεις.

δ) Να στελεχωθούν όλες οι Μονάδες στα νοσοκομεία της χώρας με ιατρικό και νοσηλευτικό προσωπικό σύμφωνα με τις πραγματικές ανάγκες.

ε) Να υπάρχει άμεση έγκριση διάθεσης καινοτόμων φαρμάκων από Επιτροπή με την συμμετοχή εκπροσώπων Ασθενών και  του  ΕΟΦ , ανεξάρτητα από το αν έχουν κυκλοφορήσει στην Ευρωπαϊκή Ένωση.

Τέλος, συμπερασματικά, ομόφωνη ήταν η διεκδίκηση ενός άλλου δημόσιου ΕΣΥ στα πλαίσια πάντα της αρχικής βασικής αξίας που καθόρισε τον δημόσιο χαρακτήρα του πριν από 30 χρόνια.

